كه‌نعان حاته‌م / شەپۆلیگ لە بی سەوادی و ناخوەنەواری
نوویگ کەفێدە شوونەیل بڵاوکردن خوەنەواری، وەلێ تەنیا وە ناونیشانەیل باوەتەیل گۆڤار
و رۆژنامەگان، وهەمیش وەبی گومان، لەبان ماڵپەڕەیل پەیوەندیە کۆمەڵایەتیەگان، ئی بەشە
لەو مەردمە ک خوازن وە سیمای رووشنهویر خوه‌یان بناسنن، خوەیان لە راسیەو، بی سەواد
و نا خوەنەوار ئی سەردم نووەن، وتەنیا مینەی وێنەیل و ناونیشانەیل باوەتەگان کەن،
و لەوە خراوتر ئەوەسە ک خود ناونیشانەگان بڵاو کەن، و کەمیگ لە بۆچونوە سادەگان خوەیان
لەبانی واژوو کەن، ئیجا ئەو ناونشانەیلە بوونە رۆژەفیگ لەناو ئەو مەردمەگە ک وەشیوەی
خویان هەمیش نیشن بڵاویان کەن.
هەر لیوا، لە باوەتەیل سیاسەت و هونەر و ئەدەب
و ئابووری و مێژوو و تەنانەت ئاینیش.
چەن خوەنەواریگ هەس، وەلی ژمارەی فرە کەمیگن، هەمیشە
لێکۆڵینەوە لە باوەتەگان کەن، و چنەو ئەرا سەرچەوەیل ناونیشانەگان، چوونکە نێکەفنە
شوون سیما و کەشخەی وێنەکان یا ناونیشانەگان، بەڵکم ئەوانە بایەدە یا قسەی قویل
ودریژیگ بڵاو بکەن تا لێکۆڵینەوەگانیان بڕەسننە خەڵکەگە، ولەیلا کەفنە گیچەڵ ئەوە
ک فرەی خەڵکەگە لە سەردەم کورتە پەیام و ئێس ئێم ئێس تاقەت ئی خوەتستنە نەیرن، یا
بایەدە وه‌  قسەی کوڵبڕیگ تەقەلای باسکردن
ئەو لێکۆڵینەوە و شیەوکردنە بکەن، و ئەگەر کوڵبڕیەو بکەن بایەتە پەنا وە خەسەوکردن
وشەگان بیەن، ئیجا، کەفنە ناو گیچەڵیگ گەوراتر، ک فرەی ئەو نا خوەنەوارەیل ئی سەردەمە،
دووارە جوور ناونیشانیگ کەشخە بڵاوی کەن، و هەمیشە بۆچوونەیل سادەی خوەیان وەگەردی
واژوو کەن، تا دووارە بکەفیمنەو باس پەنەگەی حەسەن کەچەڵ.
هەمیشە گشت زانیاگاریەگان سەرچەوەیگ دیرن، و ئەگەر
سەرچەوەگان خاوەن هویرەوکردن توکمە و رەسن بوون، بایەدە هەردوگ سیفەگە وەناو یەک قەباڵ
بگرن تا بتوێنن لەناو ئی سەردەم بی سەوادیە، وەشیوەیگ ناڕاستەخۆ، بیلن زانیاریە
سووددارەگان و راسەگان وەدەس خود بی سەوادەگان بڕەسننە فرەترین خەڵک، ئەویش لەڕی وەکارهاوردن
سیمایگ ناسک و ئاسان وەگورەی ئەو کەشخە ک نیمچە رووشنهویرەگان خوازنەی، و هەمیش وەگەرد
بنەمایەی قویل و پڕ لە راسی و زانستی، تا دەس ئی سەردەمە وەرەو ئایندەی رووشنیگ
بگرن.
